Linkerbreindominant: Wat dit beteken en die werk waarvan jy sal hou - Solidariteit Wêreld LoopbaanSolidariteit Wêreld Loopbaan
Tuis › Artikels › Linkerbreindominant: Wat dit beteken en die werk waarvan jy sal hou
Linkerbreindominant: Wat dit beteken en die werk waarvan jy sal hou
Jy het dalk al gehoor dat die linker- of regterkant van die brein dominant is en dat hierdie bepaalde dominansie bepalend is vir jou sterk punte, swak punte, denkprosesse en die loopbaan waarin jy sal uitblink.
Die gesondheidswebblad Psychology Today sê die menslike brein bestaan uit twee hemisfere wat deur ʼn bundel senuwees geskei word. “Die linkerbrein beheer beweging aan die regterkant van die liggaam, terwyl die regterbrein die linkerkant beheer. Verskillende senustreke is verantwoordelik vir verskillende funksies, soos inligtingverwerking, korttermyn- en langtermyngeheueberging, sensoriesedataversameling, taal, logiese redenering, en nog meer.”
Psigobioloog en Nobelpryswenner Roger W Sperry het in die 1960’s hierdie teorie deur sy navorsing aan die lig gebring. Hy het volgens die “gespletebreineksperimente” na die breinfunksie gekyk”.
Maar ten spyte van teenstrydige style werk die twee helftes nie onafhanklik van mekaar nie en navorsing het getoon dat baie meer samewerking as wat voorheen gedink is tussen die onderskeie hemisfere plaasvind om aksies te voltooi.
Desnieteenstaande gaan ons van hierdie algemene inleiding af met ʼn bespreking van die linkerbrein en sy funksies voort.
“As jy meesal analities en metodies dink, word gesê dat jy linkerbreinig is,” volgens die gesondheidswebblad Healthline.com. Die Britse gesondheidskrywer Katie Sewell staaf hierdie siening. “Daar word dikwels gesê dat mense wat linkerbreinig is geneig is om meer logies en objektief te wees.”
Sewell sê daar word gesê dat die linkerhemisfeer van die brein meer dominant is as dit by spraak en taal kom. Die linkerkant van die brein is dus beter met ordening, dink in woorde, lineêre denke, wiskunde en logika.
Tara Massan, lewensafrigter en skrywer, noem talle hoedanighede van linkerbreinmense. Eerstens is hulle groot doelwitstellers. “Hulle raak spesifiek oor hul doelwitte, wat beteken dat hulle tot in die fynste besonderhede beplan hoe hulle hul doelwitte gaan bereik. Hulle definieer spesifieke gedrag en aksies waarop gereageer moet word om hul doelwitte te bereik. En laastens stel hulle bereikbare en realistiese doelwitte.”
Hulle het ook goeie geheuevaardighede en is detailgeoriënteer. “Linkerbreinindividue is geneigd om in groot detail oor goed te dink en kan die groter doel miskyk. Dit kan gesonde redenering belemmer en perfeksionistiese neigings aanmoedig. Nougesette aandag aan detail kan voordelig wees as dit kom by detailgeoriënteerde vakke soos wiskunde en wetenskap kom.”
Laastens is hulle goed daarmee om aanwysings te volg. “Hulle kan ʼn taak effektief onder hande neem deur elke stap wat voor hulle uitgelê is noukeurig te volg. Hulle is geneig om op elke stap te fokus om hulle na die volgende stap en die einddoel te dryf.”
Watter loopbane sal linkerbreinmense aantrek?
Volgens Sara Mahuron van Chron.com, kan linkerbreinmense loopbane soos dié van prokureur, siviele ingenieur, wetenskaplike, rekenaarprogrammeerder en rekenmeester volg. “Prokureurs verteenwoordig kliënte in die hof, stel regsdokumente op, vertolk wette en regulasies en ontleed gevalle. Siviele ingenieurs hou toesig oor konstruksie by projekterreine, gee tegniese advies, evalueer projekte, bereken en toets materiaal, en inspekteer en moniteer vordering en volg standaarde. Hierdie beroep soek mense wat analitiese denkers is en aandag aan detail gee.”
PsychologyToday, 2019, “What Is the Left Brain-Right Brain Theory?”, https://www.psychologytoday.com/us/basics/left-brain-right-brain.
Sara Mahuron, 2019, “What Are Common Jobs for Left-Brained People?”, https://work.chron.com/common-jobs-leftbrained-people-5457.html.